Roger Schutz

Roger-Louis Schutz-Marsauche, Frère Roger edo anaia Roger izenez ezaguna, (Provence, Suitza, 1915eko maiatzaren 12a – Taizé, Frantzia, 2005eko abuztuaren 16a) frantses teologoa izan zen, Taizé kristau-komunitate protestantearen sortzailea.

 Biografia 
1915eko maiatzaren 12an jaio zen Proventzan, erlijio protestanteko familia batean. 1937 eta 1940 bitartean, Lausanan eta Estrasburgon, teologia protestantea ikasi zuen.

1940ko abuztuaren 20an, armada frantsesaren porrotaren ondoren, armada alemanak Frantziako zati bat hartu ondoren, Taizén (Borgoina) jarri zen bizitzen, eta han bizi izan zen hil bitartean, Bigarren Mundu Gerrako bi urteko etenarekin: Suitzan hartu zuen babes Gestaporen beldur, haren etxean juduak eta Frantziaren okupazio alemanaren aurkariak ezkutatzeagatik. 1944an, Borgoinaren askapenaren ondoren, Taizéra itzuli zen hiru kiderekin, eta gerrako umezurtzen ardura hartu zuen; baina, gainera, gerrako presoen ardura ere hartu zuen, eta horrek mesfidantza sortu zuen auzokoengan. 1949an, talde horretako zazpi gizonek (haien artean anaia Roger, priore gisa) zelibatuan eta pobrezian bizitzeko konpromisoa hartu zuten.

Gaur egun, ehun anaia baino gehiagok osatzen dute komunitatea. Ortodoxo, protestante eta katolikoak dira, hogeita bost herrialdetatik etorriak. Euren lanetik bizi dira (eltzegintza, erlijio-liburuen argitalpena), eta ez dute dohaintzarik onartzen.
Anaia Rogerren kezka handienetarikoa kristauen adiskidetzea izan zen.

Anaia Roger 2005eko abuztuaren 16an hil zen, Taizèko Adiskidetzearen elizan, arratsaldeko otoitzean, emakume errumaniar batek (antza denez, gaixo mentala zen) sastakaia sartuta.

Anaia Rogerren ondorengo Taizé Komunitateko priore gisa anaia Alois izan zen, komunitatearen sortzaileak 8 urte hil aurretik jada aukeratua.

 Sariak 
 1974, Templeton Saria
 1974, Alemaniako Liburu Saltzaileen Bakearen Saria
 1988, UNESCO Saria, Bakearen aldekoa
 1989, Karlomagno Saria, Akisgran
 1992, Robert-Schuman Saria
 1996, Notre Dame Saria

 Argitaratutako obra 
 1944: Introduction a la Vie Communautaire
 1953: La Regle de Taize
 1958: Vivre l'Aujourd'hui de Dieu
 1962: L'unité, espérance de vie
 1965: Dynamique du provisoire
 1968: Violence des pacifiques
 1971: Ta fête soit sans fin
 1973: Lutte et contemplation
 1976: Vivre l'inespéré
 1979: Etonnement d'un amour
 1980: Les Sources de Taizé
 1982: Fleurissent tes déserts
 1985: Passion d'une attente
 1988: Son amour est un feu
 1989: Marie, Mère des Réconciliations, Teresa Kalkutakoarekin batera idatzia
 1992: La prière, fraîcheur d'une source, Teresa Kalkutakoarekin batera idatzia
 1995: En tout la paix du cœur
 2001: Dieu ne peut qu'aimer
 2005: Pressens-tu un bonheur

Kategoria:Teologo protestanteak
Kategoria:Suitzako teologoak
Kategoria:Suitzako apaizak
Kategoria:Suitzako kalbindarrak